Številka: 0100-528/2018/2

Datum: 27.8.2018

**Zadeva: Določitev plačnega razreda javnemu uslužbencu po prenehanju opravljanja funkcije župana**

Spoštovani,

prejeli smo vaš dopis, v katerem navajate, da je na vašem inšpektoratu zaposlen javni uslužbenec, ki od 1.12.2006 opravlja funkcijo župana in se bo na podlagi Zakona o funkcionarjih v državnih organih v inšpektorat vrnil predvidoma v letu 2019. Pred prehodom v nov plačni sistem je bil v nazivu inšpektor I uvrščen v peti plačilni razred, ki ga je pridobil z napredovanjem 1.6.2005. Po vrnitvi na inšpektorat bi bil razporejen na delovno mesto kmetijskega inšpektorja, ki se opravlja v treh nazivih. Zanima vas, ali se javnemu uslužbencu določijo pravice glede na naziv inšpektor I, ki ga je že dosegel pred prevedbo, v kateri plačni razred se uvrsti in od kdaj mu teče napredovalno obdobje za napredovanje v višji plačni razred (ali od vrnitve na inšpektorat ali datuma zadnjega napredovanja).

V zvezi z vašimi vprašanji vam sporočamo, da Zakon o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E in [40/12](http://www.uradni-list.si/1/objava.jsp?sop=2012-01-1700) – ZUJF) v 91. členu med razlogi za izgubo oziroma razrešitev naziva ne določa izvolitve oziroma imenovanja na funkcijo. Iz navedenega izhaja, da javnemu uslužbencu pridobljeni naziv ni ugasnil in bo razporejen na delovno mesto inšpektorja v nazivu inšpektor I. Plačni razred se javnemu uslužbencu ob vrnitvi določi tako, da se izvede prevedba plače na delovnem mestu, ki ga je zasedal pred izvolitvijo na funkcijo, skladno z določbami od 49.a do 49. č člena ZSPJS.

Pri določitvi napredovalnega obdobja je treba upoštevati, da se skladno s prvim odstavkom 11. člena Uredbe o napredovanju javnih uslužbencev v plačne razrede (Uradni list RS, št. [51/08](http://www.uradni-list.si/1/objava.jsp?sop=2008-01-2136), [91/08](http://www.uradni-list.si/1/objava.jsp?sop=2008-01-3920) in [113/09](http://www.uradni-list.si/1/objava.jsp?sop=2009-01-5150): v nadaljevanju: Uredba) javnim uslužbencem, ki so imeli pravico do napredovanja po predpisih, ki so se uporabljali v obdobju pred začetkom izplačila plač po ZSPJS in pred začetkom uporabe te uredbe, in javnim uslužbencem, ki so že dosegli najvišje število napredovanj, ki jih je bilo možno doseči po teh predpisih, napredovalno obdobje z dnem začetka uporabe te uredbe ne prekine, kar pomeni, da se javnemu uslužbencu v napredovalno obdobje upošteva tudi obdobje od 1.6.2005 do izvolitve na funkcijo. Javnemu uslužbencu pa se v napredovalno obdobje ne more upoštevati tudi obdobje, ko je bil funkcionar, prav tako se za določitev njegove plače ne more uporabiti določba 9. člena Uredbe, saj ta določa napredovanje javnih uslužbencev plačne skupine B po prenehanju mandatu, ne pa tudi funkcionarjev.

Za napredovanje v višji plačni razred je treba upoštevati, da mora javni uslužbenec poleg triletnega napredovalnega obdobja izpolniti tudi drug pogoj, in sicer pridobiti tri ustrezne ocene. Uredba pa v 11. členu določa tudi način pridobitve ocen za predhodno obdobje.

S spoštovanjem,

mag. Igor Kotnik

generalni direktor

Poslano:

* naslovniku po elektronski pošti